b"\n_START_ARTICLE_\nAGM-88 HARM\n_START_PARAGRAPH_\nAGM-88 HARM (angl. High-speed Anti-Radiation Missile 'greitoji prie\xc5\xa1radarin\xc4\x97 raketa') \xe2\x80\x93 amerikie\xc4\x8di\xc5\xb3 taktin\xc4\x97 oras-pavir\xc5\xa1ius raketa, nusitaikanti \xc4\xaf ant\xc5\xbeemin\xc4\xaf oro gynybos radar\xc4\x85 kaip \xc4\xaf radijo bang\xc5\xb3 \xc5\xa1altin\xc4\xaf. Sukurta kompanijos \xe2\x80\x9eTexas Instruments\xe2\x80\x9c, skirtos pakeisti raketas AGM-45 Shrike ir AGM-78 Standard ARM. V\xc4\x97liau gamyb\xc4\x85 per\xc4\x97m\xc4\x97 \xe2\x80\x9eRaytheon\xe2\x80\x9c, kuri i\xc5\xa1 \xe2\x80\x9eTexas Instruments\xe2\x80\x9c nupirko \xc5\xa1ios gynybos pramon\xc4\x97s sektori\xc5\xb3.\n_START_SECTION_\nApra\xc5\xa1as\n_START_PARAGRAPH_\nAGM-88 gali aptikti, atakuoti ir sunaikinti radaro anten\xc4\x85 ar si\xc5\xb3stuv\xc4\x85 su minimaliu l\xc4\x97ktuvo \xc4\xafgulos \xc4\xafsiki\xc5\xa1imu. Raketos priekyje yra nusitaikymo sistema, turinti nejudam\xc4\x85 anten\xc4\x85 ir ie\xc5\xa1kikl\xc4\xaf. Dvejopos traukos (angl. dual-thrust) raketos variklis naudoja kiet\xc4\x85 bed\xc5\xabm\xc4\xaf kur\xc4\x85 ir raketai suteikia vir\xc5\xa1garsin\xc4\xaf greit\xc4\xaf (vir\xc5\xa1 2 Mach\xc5\xb3). JAV laivynas HARM prad\xc5\xbeioje naudojo l\xc4\x97ktuvuose A-6E, A-7 ir F/A-18, v\xc4\x97liau \xe2\x80\x93 EA-6B. JAV oro paj\xc4\x97gos HARM naudojo l\xc4\x97ktuvuose F-4G Wild Weasel, v\xc4\x97liau specializuotuose F-16, kurie tur\xc4\x97jo speciali\xc4\x85 taikymosi sistem\xc4\x85 (angl. HARM Targeting System, HTS).\n_START_SECTION_\nIstorija\n_START_PARAGRAPH_\nRaket\xc5\xb3 HARM serijin\xc4\x97 gamyba patvirtinta 1983 m. kov\xc4\x85. 1985 m. antroje pus\xc4\x97je \xc5\xa1iomis raketomis apginkluotos 72-oji ir 46-oji atakos eskadril\xc4\x97s (angl. attack squadron), besibazavusios l\xc4\x97ktuvne\xc5\xa1yje USS \xe2\x80\x9eAmerica\xe2\x80\x9c (CV-66)._NEWLINE_1986 m. kov\xc4\x85 raketos HARM buvo panaudotos prie\xc5\xa1 Libijos oro gynybos \xc4\xafrenginius S-200 Angara/Vega/Dubna Sirto \xc4\xaflankos rajone, jas naudojo ir 1986 m. baland\xc4\xaf bombarduojant Libij\xc4\x85. Raketas HARM JAV j\xc5\xabr\xc5\xb3 ir oro paj\xc4\x97gos pla\xc4\x8diai naudojo ir 1991 m. Persijos \xc4\xaflankos kare._NEWLINE_Persijos \xc4\xaflankos karo metu JAV kari\xc5\xa1kiai HARM raketa ap\xc5\xa1aud\xc4\x97 savus. L\xc4\x97ktuvo F-4G Wild Weasel, lyd\xc4\x97jusio strategin\xc4\xaf bombone\xc5\xa1\xc4\xaf B-52, pilotas bombone\xc5\xa1io uodegos patrankos radar\xc4\x85 palaik\xc4\x97 Irako prie\xc5\xa1l\xc4\x97ktuvin\xc4\x97s artilerijos radaru. B-52 uodegos \xc5\xa1aulys nusitaik\xc4\x97 \xc4\xaf F-4G, palaik\xc4\x99s j\xc4\xaf Irako MiG naikintuvu. F-4G pilotas paleido raket\xc4\x85, ir tik tada pamat\xc4\x97, kad taikinys yra B-52, \xc4\xaf kur\xc4\xaf raketa ir pataik\xc4\x97. Bombone\xc5\xa1is atlaik\xc4\x97 skeveldr\xc5\xb3 \xc5\xbeal\xc4\x85, niekas ne\xc5\xbeuvo._NEWLINE_2013 m. prezidentas Obama pirm\xc4\x85 kart\xc4\x85 pasi\xc5\xabl\xc4\x97 Izraeliui raketas AGM-88.\n_START_SECTION_\nAGM-88E AARGM\n_START_PARAGRAPH_\nNaujausias HARM variantas yra bendras Italijos gynybos ministerijos ir JAV gynybos departamento projektas. Raketas AGM-88E Advanced Anti-Radiation Guided Missile (AARGM) gamina kompanija \xe2\x80\x9eAlliant Techsystems\xe2\x80\x9c._NEWLINE_2005 m. lapkrit\xc4\xaf Italijos gynybos ministerija ir JAV gynybos departamentas pasira\xc5\xa1\xc4\x97 memorandum\xc4\x85 kartu kurti AGM-88E AARGM raket\xc4\x85. Italija suteik\xc4\x97 20 mln. USD finansavim\xc4\x85 bei keli\xc5\xb3 milijon\xc5\xb3 vert\xc4\x97s med\xc5\xbeiag\xc5\xb3, \xc4\xafrangos ir paslaug\xc5\xb3. Buvo numatyta, kad Italijos oro paj\xc4\x97gos \xc4\xafsigis iki 250 raket\xc5\xb3, skirt\xc5\xb3 l\xc4\x97ktuvams Tornado ECR, tod\xc4\x97l buvo planuoti AARGM suderinimo su likusia Tornado ECR ginkluote darbai._NEWLINE_2010 m. i\xc5\xa1leista raketa AARGM pasi\xc5\xbeymi naujausia programine \xc4\xafranga, sustiprintu geb\xc4\x97jimu veikti prie\xc5\xa1 i\xc5\xa1jungtus radarus, papildomu milimetrini\xc5\xb3 bang\xc5\xb3 ie\xc5\xa1kikliu._NEWLINE_JAV j\xc5\xabr\xc5\xb3 paj\xc4\x97gos pademonstravo raket\xc5\xb3 efektyvum\xc4\x85 2012 m. pavasar\xc4\xaf atliktuose bandymuose (Initial Operational Test and Evaluation, IOT&E), kai buvo paleistos 12 raket\xc5\xb3 HARM. \xc4\xaegul\xc5\xb3 ir technik\xc5\xb3 apmokymas baigtas bir\xc5\xbeel\xc4\xaf. Laivynas pritar\xc4\x97 serijinei AARGM gamybai 2012 m. rugpj\xc5\xabt\xc4\xaf. Buvo numatyta, kad 2013 m. 72 raketos bus perduotos JAV laivynui, o 9 \xe2\x80\x93 Italijos oro paj\xc4\x97goms. Numatyta raketomis AGM-88E apginkluoti j\xc5\xabr\xc5\xb3 p\xc4\x97stinink\xc5\xb3 naikintuv\xc5\xb3 F/A-18 Hornet eskadril\xc4\x99._NEWLINE_Raketos prad\xc5\xbeioje bus naudojamos l\xc4\x97ktuvuose FA-18C/D, FA-18E/F, EA-18G ir Tornado ECR, o v\xc4\x97liau ir F-35._NEWLINE_2013 m. rugs\xc4\x97j\xc4\xaf JAV j\xc5\xabr\xc5\xb3 paj\xc4\x97gos gavo 100-\xc4\x85j\xc4\x85 AARGM. Numatyta, kad JAV AGM-88E programa bus visi\xc5\xa1kai \xc4\xafgyvendinta 2014 m. rugs\xc4\x97j\xc4\xaf."